DA wil Zuma van meineed aanklaMmusi Maimane. Foto: DA Die DA het Woensdag na aanleiding van twee uitsprake wat teen pres. Jacob Zuma in die hooggeregshof in Pretoria gelewer is, gesê hy is van plan om die president van meineed aan te kla. Dit kom nadat ŉ volbank regters gister eenparig Zuma se aansoek om Thuli Madonsela, die voormalige openbare beskermer (OB), se staatskapingverslag te laat hersien, met koste verwerp het. Die hof het ook vroeër die dag beslis Zuma moet persoonlik aanspreeklik gehou word vir die koste van die hofaansoek wat hy in 2016 ingedien het om ŉ interdik te bekom wat Madonsela sou verhoed om haar staatskapingverslag uit te reik. Die hof het beslis dat Zuma 30 dae kans het om ŉ geregtelike kommissie van ondersoek op die been te bring om bewerings van staatskaping te ondersoek. Die voorsittende regter van die kommissie moet deur hoofregter Mogoeng Mogoeng aangestel word en die kommissie moet sy werk binne 180 dae voltooi. Zuma sal dan 14 dae kans hê om ŉ dokument as aanduiding van sy voorneme om die regstellende stappe van die kommissie van ondersoek te implementeer by die parlement in te dien. Mmusi Maimane, leier van die DA, het die hofuitsprake in ŉ verklaring verwelkom en gesê die party sal verseker dat die kommissie van ondersoek wel op die been gebring word, dat die staatskapingbewerings ondersoek word en dat geregtigheid geskied. “Die president kan nie voortgaan om homself, sy vriende en sy familie van aanspreeklikheid te beskerm nie,” het Maimane gesê. “Vandag was ŉ oorwinning vir die oppergesag van die wet en die mense van Suid-Afrika. Hierdie verdoemende uitspraak van die hof wys weereens dat Jacob Zuma alles in sy vermoë sal doen om homself en sy bondgenote en hul belange te beskerm, terwyl hy die wet oortree en die grondwet vertrap. Jacob Zuma is nie geskik om die land te lei nie en nie in staat om te voldoen aan die hoogste wet van die land nie.” Maimane meen die regskoste wat die hof beveel het Zuma uit sy eie sak moet betaal kan tussen R4 miljoen en R6 miljoen beloop. “Die hof het besluit om nie ŉ uitspraak te lewer of enige meineed gepleeg is nie en dit was nie die taak op hande nie, maar die hof het die moontlikheid van tikfoute, wat as verskoning vir die president se teenstrydighede gebruik kon word, uitgesluit. “Daarom sal die DA ŉ aanklag van meineed teen pres. Zuma aanhangig maak vir sy sinistere poging om die howe te mislei, die regsproses te misbruik en uiteindelik die wet en die grondwet van die republiek te ondermyn,” het Maimane gesê.